Sanral stel app bekend om met e-tol te help | Netwerk24
Deur Hanlie Stadler 25 November 2018 09:46
Terwyl honderde Gautengers steeds weier om e-tol te betaal, het die Suid-Afrikaanse Nasionale Padagentskap (Sanral) pas ’n app bekend gestel wat betalings vir hulle sal vergemaklik.
Die e-tolhekke op Gautengse paaie is vir die meeste inwoners ’n steen des aanstoots.
Pendelaars sal die app kan gebruik om die balans op hul e-tolrekening na te gaan en ook om vinnig te kan betaal.
Vusi Mona, kommunikasiebestuurder van Sanral, sê in ’n verklaring dit sal “waarde vir rekeninghouers ontsluit”. “Dit gaan oor gerief vir motoriste, en om tot veiliger, genotvolle reise by te dra.”
Die app se naam is bloot Sanral en dit kan op Android- en Apple-toestelle afgelaai word.
Die app bevat ook inligting oor die weer, verkeersknope en enige voorvalle op jou roete. Sanral sê nog funksies sal mettertyd bygevoeg word.
Gebruikers sal die app kan verpersoonlik deur hul eie voorkeure oor inhoud te gee wanneer hulle aanmeld.
Sanral het onlangs bekend gemaak sy inkomste uit e-tol vir die Gautengse snelwegverbeteringsprojek (GFIP) het in die boekjaar tot einde Maart met 4,8% oftewel met R700 miljoen tot R2,9 miljard gedaal.
Die maatskappy moes R1,667 miljard van sy nie-tolafdeling na die tolafdeling oordra “om die verliese weens die volgehoue wanbetaling van tolgeld deur gebruikers van die GFIP-paaie te verminder”.
Daarbenewens moes die tesourie spesiaal R406 miljoen bewillig om die daling in inkomste by die GFIP teen te werk.
Sanral het in die boekjaar landwyd uit al sy tolpaaie R5,194 miljard uit tolgeld verdien. Dis 5,77% meer as in die vorige boekjaar, maar minder as die styging van 5,9% in toltariewe.
Ander tolpaaie as die GFIP het altesame 12,8% méér geld laat inrol, en Sanral sê nagenoeg die helfte kom van die styging in tariewe en die helfte van ’n styging in padverkeer.
Deels weens die wanbetaling het die tesourie in Oktober se mediumtermynbegrotingsraamwerk R5,8 miljard aan Sanral toegewys om van sy skuld te delg wat oor die volgende paar jaar betaalbaar word.
Die Organisasie teen Belastingmisbruik (Outa) hou vol e-tol is onregmatig en ongrondwetlik. Outa het in 2012 ’n hofstryd in die konstitusionele hof hieroor verloor, maar hou vol om die stelsel te beveg.
Meer oor: Sanral | Vusi Mona | Outa | E-Tol
Minister kan maar dreig, e-tol gaan nie werk – Outa